**Nu vei afla nicicând...**

*Mihaela Manole*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu vei afla nicicând

Ce haos adunat în chin

A fost în gând răsunet

Eliberat de zâmbet,

Ascuns de vorba sinceră şi simplă,

Tu ai văzut faţada îndelung clădită.

Curaj să fi avut să intri

În încăperi.

Jos, la parter, e-o cameră roz,

Pe-alocuri cenuşie.

Mai sus culorile-s mai clare

Şi încăperile mai pline

De amintiri, trăiri.

Iar unele sunt goale, întunecate

Te copleşesc.

Sus, la mansardă

Evident fără acoperiş

E-un pat

Să pot privi la cerul înstelat

Cu sufletu-mpăcat.